《邗上闻莺》
宋代·赵公豫

邗堤芳草软如绵，夭桃媚柳何娟娟。朱栏绣阁依山巅，万仞娟娟直接天。

坐卧其中似画船，开帘俯视小百川。牙樯锦缆泊江边，红颜放棹来翩跹。

歌音缭绕落花前，倾耳听之清且圆。仓庚飞翮羽毛鲜，娇啼婉转极清妍。

高风盛德颂前贤，徘徊胜事堪流连。君不见吴歌楚舞变桑田，雄图霸业沉深渊，黄鹂睍睆迷村烟。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。